REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/47-17

17. mart 2017. godine

B e o g r a d

Z A P I S N I K

12. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 15. MARTA 2017. GODINE

Sednica je počela u 11,15 časova.

Odbor je, u skladu sa članom 42. stav 4. Poslovnika Narodne skupštine, održao 12. sednicu van sedišta Narodne skupštine, u Opštini Vladimirci, koja se realizuje uz podršku projekta „Jačanje nadzorne uloge i javnosti u radu Narodne skupštine, druga faza“, koji sprovode Program Ujedinjenih nacija za razvoj (UNDP), i Narodna skupština Republike Srbije, a finansira Švajcarska agencija za razvoj i saradnju (SDC).

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Marjana Maraš, Miroslav Aleksić, mr Marko Milenković i prof. dr Miladin Ševarlić, kao i Zvonimir Đokić (zamenik Jasmine Obradović), Zoltan Pek (zamenik Arpada Fremonda) i Dragan Jovanović, zamenici članova Odbora.

Sednici nisu prisustvovali članovi Odbora: Jasmina Obradović, Arpad Fremond, Goran Ješić, Nada Lazić i Nenad Božić.

Sednici je prisustvovao i narodni poslanik Ljubinko Rakonjac.

Sednici su prisustvovali predstavnici Ministarstva poljoprivrede i zaštite životne sredine: Velimir Stanojević, državni sekretar, Budimir Plavšić, načelnik Odeljenja za zdravstvenu zaštitu i zaštitu dobrobiti životinja, Žarko Radat, direktor Uprave za agrarna plaćanja, prof. dr Jugoslav Nikolić, direktor Republičkog hidrometeorološkog zavoda; Milorad Milinković, predsednik opštine Vladimirci i Vladan Milošević, predsednik Skupštine opštine Vladimirci kao i predstavnici sredstava javnog informisanja.

Pre prelaska na dnevni red sednice, Marijan Rističević dao je reč predsedniku Opštine Vladimirci, Miloradu Milinkoviću, koji je pozdravio sve prisutne i zahvalio se Odboru zbog održavanja sednice u njihovom mestu.

Odbor je jednoglasno usvojio sledeći

Dnevni red

1. Razmatranje problema vezano za nenaplaćene obaveze za penzijsko, invalidsko i zdravstveno osiguranje poljoprivrednika;
2. Pitanje akcize za gorivo u poljoprivrednoj proizvodnji i taksi na električna brojila u poljoprivrednom gazdinstvu;
3. Aktuelna pitanja iz oblasti veterine;
4. Razmatranje funkcionisanja zaštite od grada;
5. Razno.

Prva tačka dnevnog reda **- Razmatranje problema vezano za nenaplaćene obaveze za penzijsko, invalidsko i zdravstveno osiguranje poljoprivrednika;**

U uvodnim napomenama, Marijan Rističević predložio je da se reprogramira kamata i deo duga kada su u pitanju nenaplaćene obaveze za penzijsko, invalidsko i zdravstveno osiguranje poljoprivrednika, a koje trenutno iznose 1,5 milijardi evra.

Velimir Stanojević istakao je, govoreći o nenaplaćenim obavezama za penzijsko, invalidsko i zdravstveno osiguranje poljoprivrednika, da je potrebno doneti izmene postojećeg zakona o penzijskom i invalidskom osiguranju, kojima bi se otpisale kamate i deo glavnice nenaplaćenih obaveza za penzijsko, invalidsko i zdravstveno osiguranje poljoprivrednika i koje bi omogućile da se budući iznos obaveza određuje srazmerno ekonomskoj snazi malih i srednjih poljoprivrednih gazdinstava, odnosno srazmerno prihodu gazdinstva i stvarno obradivoj površini. Ministarstvo poljoprivrede i zaštite životne sredine je bilo inicijator formiranja radne grupe koja se bavi ovim problemom, a koju čine predstavnici Ministarstva poljoprivrede i zaštite životne sredine, Ministarstva finansija i Ministarstva za rad, zapošljavanje, boračka i socijalna pitanja.

U diskusiji su učestvovali narodni poslanici: Marijan Rističević, Miroslav Aleksić, Milija Miletić, Dragan Jovanović, Zoltan Pek i prof. dr Miladin Ševarlić.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor preporučuje Vladi, Ministarstvu finansija i drugim ministarstvima, organima i nadležnim institucijama da se dospele obaveze i kamate po osnovu doprinosa za penzijsko i invalidsko osiguranje i po osnovu doprinosa za zdravstveno osiguranje reprogramiraju i da se deo duga oprosti. Da se u što skorijem periodu izmene odredbe zakona koji uređuje penzijsko i invalidsko osiguranje i zakona koji uređuje zdravstveno osiguranje i prilagode stvarnoj ekonomskoj i socijalnoj situaciji u kojima se nalaze mala i srednja poljoprivredna gazdinstva.

Druga tačka dnevnog reda**- Pitanje akcize za gorivo u poljoprivrednoj proizvodnji i taksi na električna brojila u poljoprivrednom gazdinstvu;**

U uvodnim napomenama, Velimir Stanojević istakao je da se uvodi novi sistem subvencionisanja goriva u skladu sa vrstom proizvodnje i po principu platnih kartica i on će funkcionisati od naredne godine. Marijan Rističević pohvalio je ovu meru, ali i upozorio da ovakve mere uvek sa sobom nose i zloupotrebe, i da se one moraju sprečiti češćim kontrolama. Takođe, državni sekretar istakao je da su nove podsticajne mere koje su privukle veliko interesovanje javnosti nabavka traktora snage do 100 kW za voćarsko-vinogradarsku i povrtarsku proizvodnju, sredstva namenjena mladim poljoprivrednim proizvođačima, investicije u prerađivačkom sektoru, podizanje i nabavka opreme za farme.

U diskusiji su učestvovali narodni poslanici: Marijan Rističević, prof. dr Miladin Ševarlić, Milija Miletić, Miroslav Aleksić, Dragan Jovanović i Marko Gavrilović.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor podržava nameru Vlade i Ministarstva poljoprivrede i zaštite životne sredine o oslobađanju dela dažbina iz cene dizel goriva za poljoprivrednu proizvodnju, te da se taksa na električna brojila koja se isključivo koriste za poljoprivrednu proizvodnju ukine. Odbor preporučuje da se obezbedi adekvatna kontrola korišćenja ovih prava.

Treća tačka dnevnog reda **- Aktuelna pitanja iz oblasti veterine;**

U uvodnim napomenama, Marijan Rističević podsetio je da je na inicijativu članova Odbora iz prethodnog saziva NSRS, formiran Operativni štab za koordinaciju primene mera za sprečavanje, suzbijanje i iskorenjivanje noduralnog dermatitisa, bolesti kvrgave kože goveda. Takođe, rekao je da je prethodnih godina sprovedena delimična, a ne potpuna vakcinacija protiv bolesti „plavog jezika“, a da imunitet nije pokrivao odgovarajući period u godini. Što se tiče noduralnog dermatitisa, istakao je da su gubici u stočnom fondu manji, nego u susednim zemljama.

Budimir Plavšić naglasio je da se trenutno sprovodi konkurs za tzv. podelu terena tj. ovlašćivanje veterinarskih stanica za sprovođenje poslova iz programa mera zdravstvene zaštite životinja. Nacrt pravilnika o utvrđivanju programa mera zdravstvene zaštite životinja za ovu godinu je završen i očekuje se da će biti brzo objavljen. Radi se i na pripremi propisa i monitoringa, odnosno obuka za tri ključne oblasti u veterini: zoonoze, bolesti koje se prenose putem hrane i antimikrobna rezistencija. Budžet za 2017. godinu je povećan u smislu unapređenja sprovođenja mera zdravstvene zaštite životnja kao i unapređenje sistema bezbednosti hrane. Srbija ima uspostavnjen adekvatan sistem praćenja i kontrole zaraznih bolesti životinja, a sa veterinarskim stanicama su određene prioritetne bolesti koje se kontrolišu.

U diskusiji su učestvovali narodni poslanici: Marijan Rističević, Milija Miletić i Žarko Bogatinović.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor preporučuje Ministarstvu poljoprivrede i zaštite životne sredine i nadležnim službama da se vodi računa o bezbednosti hrane, zaštiti zdravlja životinja, blagovremenoj vakcinaciji životinja, da se što pre prevaziđe problem klasične kuge svinja i drugih bolesti i da se strogo vodi računa oko pravedne i propisane raspodele terena veterinarskim stanicama u sprovođenju mera zdravstvene zaštite životinja.

Odbor preporučuje da se razmotri mogućnost oporavka pojedinih veterinarskih stanica kroz javne službe koje su u stečaju, a bitne su za sprovođenje mera u zaštiti zdravlja životinja.

Četvrta tačka dnevnog reda **- Razmatranje funkcionisanja zaštite od grada;**

U uvodnim napomenama, prof. dr Jugoslav Nikolić izneo je planove vezane za početak sezone odbrane od grada, koja počinje 15. aprila. U okviru pripreme sezone, pokrenuti su seminari i lekarski pregledi strelaca koji će biti završeni do 3. aprila ove godine. Odziv strelaca je uglavnom dobar sa izuzetkom pojedinih opština. Na početku sezone, Zavod će raspolagati sa oko 7400 raketa, na oko 1350 lansirnih stanica. Po njegovim rečima, sve lokalne samouprave su obaveštene o finansijskim uslovima rada strelaca, uz molbu da razmotre mogućnost dodatnog stimulisanja za rad strelaca. U pojedinim opštinama i danje postoje problemi zbog toga što lokalni revizori ne priznaju tumačenje člana 9. Zakona o odbrani od grada, a koje je dalo Ministarstvo poljoprivrede i zaštite životne sredine, po kojima lokalne samouprave mogu da dodatno finansiraju rad strelaca i kupovinu protivgradnih raketa. Takođe, u toku je realizacija pilot projekta postavljanja 30 automatizovanih lansera, koji su proizvod kompanije „Trajal Kruševac“.

U diskusiji su učestvovali narodni poslanici: Marijan Rističević, Veroljub Matić, Zvonimir Đokić i prof. dr Miladin Ševarlić.

Nakon rasprave o tački dnevnog reda, Odbor je jednoglasno, doneo sledeći

Z a k lj u č a k

Odbor pohvaljuje delimično poboljšanje u zaštiti od grada postignuto u poslednjih godinu dana. Odbor preporučuje ministarstvima i RHMZ-u da se posvete adekvatnom planiranju i blagovremenoj i što potpunijoj zaštiti od grada. S tim u vezi, da Ministarstvo finansija obezbedi finansijska sredstva za zanavljanje opreme, popravku opreme i nabavku raketa za odbranu od grada. Odbor preporučuje da se posebna pažnja obrati u zaštiti od grada u oblastima koja se pretežno bave voćarstvom i povrtarstvom. Odbor ukazuje Državnoj revizorskoj instituciji da je novim Zakonom o odbrani od grada, članom 9. stav 1. tačka 2. i 3. dozvoljeno učešće lokalnih samouprava u finansiranju strelaca u zaštiti od grada kroz neposrednu saradnju sa nadležnim organom, odnosno obezbeđivanje podrške za funkcionisanje sistema odbrane. Odbor preporučuje da se obezbedi da se u nadoknadi štete od osiguravajućih društava poštuje odgovarajuća procena nadležnih komisija.

Peta tačka dnevnog reda **– Razno**

Pod tačkom razno, prof. dr Miladin Ševarlić predložio je da se na nekoj od narednih sednica, razmatra korišćenje raspoloživih resursa kojima gazduju javna preduzeća „Srbijašume“ i „Vojvodinašume“, za potrebe razvoja poljoprivredne proizvodnje. Zatim, ukazao je i na sve veći problem nestanka robe u skladištima otkupljivača poljoprivrednih proizvoda.

Pošto drugih pitanja i predloga nije bilo, sednica je zaključena u 15,45 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević